Polisie lê beslag op 11 gesteelde voertuieFoto: Verskaf Die polisie het tydens ŉ gesamentlike intelligensie-operasie op 11 gesteelde voertuie in die noorde van Pretoria beslag gelê. ŉ Multidissiplinêre span het Dinsdag op drie verskillende adresse toegeslaan, het brig. Mathapelo Peters, polisiewoordvoerder, gesê. In Pretoria-Noord het die span op ŉ perseel toegeslaan waar motors verkoop word en op ŉ Nissan NP200 beslag gelê wat in Oktober by die Lyttelton-polisie as gesteel aangemeld is. “Daar is ook beslag gelê op ŉ BMW 5-reeks wat verlede maand in Soshanguve gesteel is en ŉ Toyota Fortuner. In laasgenoemde geval is daar met die voertuigidentifikasienommer gepeuter.” By ŉ perseel in Montana is daar op ŉ Renault Sandero, ŉ Audi A4, ŉ VW Polo en ŉ Toyota Etios beslag gelê. Foto: Verskaf In Sinoville is daar op ŉ perseel toegeslaan waar motors verkoop word. Dié ondersoek het ŉ Nissan NP200, ŉ Hyundai H1, ŉ Renault Kwid en ŉ Hyundai H100-bakkie opgelewer. “ŉ Pakistanse burger en sy werkgewer, ŉ 47-jarige Zimbabwiese burger, is in hegtenis geneem en sal Donderdag in die Pretoria-Noord-landdroshof verskyn op aanklag van die besit van gesteelde of gekaapte voertuie.” Volgens Peters word daar ook ondersoeke gedoen om vas te stel of die twee verdagtes wettig in die land is. Die polisie het ŉ beroep op potensiële tweedehandse motorkopers gedoen om te verseker dat hulle eerder by gevestigde, betroubare handelaars bekostigbare motors aankoop, sodat hulle nie in hegtenis geneem word vir die besit van gesteelde of gekaapte voertuie nie. Sulke intelligensiegedrewe klopjagte sal ter ondersteuning van die feestyd-veiligheidsprojek voortgesit word, aangesien die polisie toegewyd werk om die veldtog teen misdaad te verskerp.